Document ID: 31990R2427

*****
ΚΑΝΟΝΙΣΜΟΣ (ΕΟΚ) αριθ. 2427/90 ΤΗΣ ΕΠΙΤΡΟΠΗΣ
της 21ης Αυγούστου 1990
που τροποποιεί τον κανονισμό (ΕΟΚ) αριθ. 2537/89 για τις λεπτομέρειες εφαρμογής των ειδικών μέτρων για τους σπόρους σόγιας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1491/85 του Συμβουλίου της 23ης Μαΐου 1985 για τον καθορισμό ειδικών μέτρων όσον αφορά τους σπόρους σόγιας (1), όπως τροποποιήθηκε τελευταία από τον κανονισμό (ΕΟΚ) αριθ. 2217/88 (2), και ιδίως το άρθρο 2 παράγραφος 8,
Εκτιμώντας:
ότι ο κανονισμός (ΕΟΚ) αριθ. 2537/89 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 150/90 (4), προβλέπει την εφαρμογή μεταβατικών μέτρων προκειμένου, ιδίως, να καταστή δυνατή η ομαλή διάθεση της παραγωγής 1989/90· ότι η πείρα έχει δείξει ότι είναι απαραίτητη η εφαρμογή περαιτέρω μεταβατικών μέτρων για την αντιμετώπιση των ειδικών προβλημάτων που έχουν προκύψει· ότι αυτές οι συμπληρωματικές μεταβατικές διατάξεις πρέπει να υπόκεινται σε ειδικούς όρους ώστε να αποτραπεί η καταχρηστική εφαρμογή τους·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Ελαίων και Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 46 του κανονισμού (ΕΟΚ) αριθ. 2537/89 τροποποιείται ως εξής:
Στην παράγραφο 2 προστίθεται η ακόλουθη περίπτωση:
«- ένας εγκεκριμένος πρώτος αγοραστής που είναι επίσης μεταποιητής και ο οποίος έχει παραλάβει τους σπόρους με σύμβαση που έχει συναφθεί και υποβληθεί πριν από τις 8 Αυγούστου 1990, αλλά δεν είναι προσωρινά σε θέση, για λόγους ανεξάρτητους από τη θέλησή του, να πραγματοποιήσει τη μεταποίηση των σπόρων στη δική του επιχείρηση μπορεί, αφού υποβάλλει αίτηση στις αρμόδιες αρχές του ενδιαφερόμενου κράτους μέλους, να λάβει την άδεια από το εν λόγω κράτος μέλος να μεταφέρει τους σπόρους αυτούς σε άλλη επιχείρηση για μεταποίηση, υπό όρους που καθορίζονται από το εν λόγω κράτος μέλος και εφόσον:
- έχει καταβληθεί η ελάχιστη τιμή,
- οι εν λόγω σπόροι έχουν παραχθεί κατά την περίοδο εμπορίας 1989/90 και έχουν αναγνωρισθεί πριν από το τέλος της περιόδου εμπορίας 1989/90».
Προστίθεται η ακόλουθη παράγραφος 3:
«3. Για την περίοδο εμπορίας 1990/91 εφαρμόζονται οι ακόλουθες μεταβατικές διατάξεις:
- η ελάχιστη έκταση που αναφέρεται στο άρθρο 4 παράγραφος 1 στοιχείο δ) μειώνεται σε 4 000 εκτάρια για έναν πρώτο αγοραστή ο οποίος δεν είναι μεταποιητής, εφόσον επιπλέον των απαιτήσεων που προβλέπονται στο άρθρο 3, ο εν λόγω πρώτος αγοραστής έχει ήδη εγκριθεί κατά την περίοδο εμπορίας 1989/90 για τη διεκδίκηση της ενίσχυσης στο ενδιαφερόμενο κράτος μέλος.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Αυγούστου 1990.

Labels: 17
19
6